Tempelet i Idfu

Tempelet i Idfu (Edfu) er en tempelruin fra oldtidens Egypt som var tilegnet falkeguden Horus og ligger på vestbredden av Nilen i byen Idfu. I gresk-romersk tid var denne byen kjent som Apollonopolis Magna etter Horus som tilsvarte guden Apollon. Komplekset er et av de best bevarte templer i Egypt, og ble bygd i den ptolemeiske periode, en gang mellom 237 og 57 fvt. Inskripsjonene på tempelets vegger har gitt viktig informasjon om språk, myter og religion for den gresk-romerske perioden i oldtidens Egypt. Særskilt tempelets bygningstekster har «gitt detaljer om dets konstruksjon, og også bevart informasjon om de mytiske fortolkningene av dette og alle andre templer som Skapelsens øy.» Det er også «viktige scener og inskripsjoner av Det hellige drama som er knyttet til den eldgamle konflikten mellom Horus og Seth.»  De er oversatt av det tyske Iduf-prosjektet.


== Historie ==
Idfu var et av flere templer som ble bygd i løpet av ptolemeisk tid. Andre tempelkomplekser var Dendera, Esna, Kom Ombo og File (Philæ). Størrelsen på tempelet i Idfu reflekterer den relative framgang som eksisterte i samtiden. Det nåværende tempelet, som ble påbegynt «den 23. august 237 f.Kr., besto innledningsvis av søylehall, to tverrgående haller, og en helligdom som et midtskip omgitt av kapeller.»  Bygningen ble påbegynt under kongedømmet til farao Ptolemaios III Euergetes og ble fullført i 57 f.Kr. under Ptolemaios XII Auletes. Det ble reist på sted hvor det sto et tidligere og mindre tempel som også var dedikert Horus, skjønt den tidligere strukturen var orientert øst-vest framfor nord-sør som ved ptolemeiske tempelet. En pylon, monumentalt inngangsparti, ligger rett øst for det nåværende tempelet. Hentydninger i inskripsjoner indikerer et byggeprogram under herskerne fra det nye rike (19. dynasti); Ramses I, Seti I og Ramses II.
Et indre kammer for Nektanebos II, en levning fra en tidligere bygning, er bevart i den indre helligdommen, og som står alene mens tempelets midtskiphelligdom er omgitt av ni kapeller.Tempelet i Idfu gikk ut av bruk som et religiøst monument som følge av keiser Theodosius den store intolerante vedtak som forbød alle religiøse utøvelser som ikke var kristne innenfor Romerriket i år 391. Som andre steder ble mange av tempelets utskårne relieffer ødelagt av kristne fundamentalister som etter hvert kom til å dominere Egypt. Det sotete taket i hypostylhallen (søylehallen), synbart også i dag, er antatt å være resultat av brannstiftelse som hadde til hensikt å ødelegge religiøse billedbruk som ble vurdert som hedenske.
I løpet av århundrene ble tempelet gravlagt til en dybde av 12 meter grunnet flygende ørkensand og lag av elvesilt som ble avsatt fra Nilen. Den lokale befolkningene bygde sine hjem direkte over de tempelekomplekset. Kun de øverste delene av tempelets søylehaller var synbare i 1798 da tempelet ble identifisert av en fransk ekspedisjon. I 1860 begynte den franske arkeologen Auguste Mariette arbeidet med å grave tempelet fram fra sanden.
Tempelet i Idfu er bortimot intakt og et meget godt eksempel på oldtidens egyptiske tempel. Tempelets arkeologiske betydning og ved at det relativt godt bevart har gjort det til et turistmål i Egypt. De mange lystbåtene med turister som går opp og ned Nilen har ofte stopp her. I 2005 fikk tempelet et tillegg i form av et besøksenter og en parkeringsplass. I 2006 ble det åpnet for et sofistikert lyssystem for å tiltrekke seg besøkende om kvelden til lysshow ved tempelet.


== Religiøs betydning ==
Tempelet i Idfu er det største tempelet som er dedikert til Horus og til Hathor av Dendera. Det var et senter for flere festivaler hellige for Horus. Hvert år «reiste Hathor sørover fra sitt tempel ved Dendera for å besøke Horus ved Idfu, og denne hendelsen markerte deres hellige bryllup som var anledningen for en stor festival og pilegrimsreise.» 


== Innflytelse på britisk arkitektur ==
Tempelet i Idfu har vært modell for Temple Works, «tempelarbeidene», i Holbeck, en bydel i Leeds. Denne britiske bygningen, en tidligere linmøllefabrikk, har en fasade som har etterlignet søylehallen i Idfu meget bevisst.


== Billedgalleri ==

		
		
		
		
		
		
		
		
		
		
		


== Referanser ==


== Litteratur ==
Oakes, Lorna & Gahlin, Lucia (2006): Ancient Egypt: An illustrated reference to the myths, religions, pyramids and temples of the land of the pharaohs. ISBN 0-7607-4943-4


== Eksterne lenker ==
(en) Edfu Temple – kategori av bilder, video eller lyd på Commons